มื้อค่ำรอบนี้มีน้องสาวน่ารักมาเยือนจากเมืองกรุง เลยพามุ่งมาหาร้านอาหารไทยในแบบปักษ์ใต้ต้อนรับกันสักหน่อย ผมเคยเห็นร้านนี้ผ่านตาจากวงใน ดูบรรยากาศน่านั่งดี เลยเลือกร้านนี้ขึ้นมาเสนอครับ 

[ที่ตั้งและบรรยากาศ] ร้านนี้ตั้งอยู่ตรงเลียบคลอง ร. 5 ถนนนวลแก้วตัดใหม่ ลัดเลาะเข้ามาลึกลับสักหน่อย ตัวร้านดัดแปลงมาจากบ้านเดี่ยวอย่างหรู ตกแต่งสไตล์โมเดิร์นดูเล่นใหญ่รัชดาลัยเธียเตอร์ (เวอร์ไปมั้ง !! ..หมายถึงผมนะ) แบ่งเป็น 2 ชั้น ชั้นล่างสัมผัสบรรยากาศธรรมชาติเหมือนนั่งกินข้าวอยู่หน้าบ้าน ส่วนชั้น 2 เป็นห้องติดแอร์

ร้านเปิด 11.00-22.00 น. มี Free WiFi ลูกค้าดีแทครับส่วนลด 5%

เมนูอาหารไทยแบบทั่วไปและอาหารสไตล์ปักษ์ใต้ ราคาโดยเฉลี่ย 150-250 บาท 

เมนูที่สั่ง 
1. ปูผัดพริกเหลือง (250 บาท) คิดว่าน่าจะเป็นเมนูที่จัดจ้าน แต่ตรงกันข้ามครับ เนื้อปู (เน้นๆ) ผัดกับพริกเหลืองหั่นเป็นชิ้น ปรุงรสให้กลมกล่อม ปนความเผ็ดแบบเบาๆ อร่อยดีนะ แต่ปริมาณแอบน้อยไปหน่อยเมื่อเทียบกับราคา 

2. ผัดกะปิสะตอกุ้ง (150 บาท) เมนูนี้ปรุงรสชาติออกมาได้กลางๆ เค็ม เปรี้ยว หวานแบบผู้ดี๊ ผู้ดี หอมกลิ่นกะปิแบบอ่อนๆ สะตอมาแบบเต็มเม็ด กุ้งผัดมาพอเนื้อให้สะดุ้งอร่อยกำลังดี แต่เหมือนกับหัวหอมใหญ่จะเยอะกว่าสะตอและกุ้งนะ 

3.แกงส้มปลากะพง (250 บาท) ปลากะพงสดดี ไม่มีกลิ่นคาว น้ำแกงส้มข้นกำลังดี ปรุงรสมาพอจัดจ้าน เผ็ดเปรี้ยว อมหวานนิดหน่อย ใส่ลูกเขาคันพอให้มีรสเปรี้ยว สามารถเอามาซดเล่นได้เพลินๆ 

4. ผักเหรียงต้มกะทิกุ้งสด (150 บาท) เมนูนี้ว่าไปตามชื่อเลยครับ แทบไม่ปรุงรสชาติอะไรมาก เน้นความกลมกล่อม หวานมันของกะทิเป็นหลัก กุ้งลวกมาได้พอสุก เนื้อเด้งดี ใบเหรียงก็อ่อนดี   

5. หมูคั่วเกลือ (150 บาท) เห็นหลายรีวิวแนะนำเลยลองสั่งบ้าง เนื้อหมูติดมัน มันเน้นๆ ทอดมาได้กำลังดี เนื้อไม่แห้งและแข็งจนเกินไป หมักเครื่องได้เข้าเนื้อ มีรสเค็มๆ นิดหน่อย ก็อร่อยดีนะ ทานได้เพลิน   

การบริการ พนักงานสุภาพ เอาใจใส่ลูกค้าดี อาหารรอนานสักนิดนึง บางอย่างทิ้งช่วงค่อนข้างนานไปหน่อย ส่วนความสะอาดถือว่าผ่านสบายๆ ครับ 

โดยรวมหากมองหาร้านอาหารสำหรับการจัดเลี้ยง สังสรรค์ หรือทานกันเองในหมู่เพื่อนฝูง ครอบครัว และเน้นบรรยากาศดี ผมว่าร้านนี้ก็น่าจับตามองนะ ในส่วนอาหารถือว่าทั่วไป ปรุงรสชาติมาแบบกลางๆ และติดหวานไปสักหน่อย ไม่ถึงกับจัดจ้านตามแบบฉบับปักษ์ใต้แท้ๆ  แต่เอาเหอะหน้าตาอาหารให้ผ่าน บรรยากาศและบริการดี ส่วนราคาก็แอบแรงไปหน่อย รวมๆ แล้วขอแปะไว้ 3 ดาว ละกันครับ 

ปล. สนนราคามื้อนี้ 1,110 บาท ทานกัน 4 คน อิ่มแปล้เลย ต้องขอบคุณน้องแหม่มด้วยครับสำหรับมื้อนี้ ^^ 